
Béranyaság-dajkaanyaság - érvek és ellenérvek

   A béranyaság és dajkaanyaság vitatott területét vizsgálom dolgozatomban – kitérve a jog, etika, pszichológia, szociológia tudományterületei által felvetett kérdéskörökre. A téma aktualitását adja, hogy hazánkban a szabályozás hiányában jelenleg is kétséges a pótanyaság intézményének megítélése.
   A fogalmi elhatárolás és a reprodukciós lehetőségek elemzésével vázoltam fel a tárgykör alapjait. Ezt követően a konkuráló érdekeket és a szülői státusz elméleti modelljeit mutatom be, melyek mentén állást foglaltak a nemzetközi szabályozás és a bírói döntések megszületésekor. A kikényszeríthetőség, az önrendelkezési jog és az utódnemzés szabadságának jogi szempontból történő tanulmányozását is elvégzem. Az etikai aggályok közül a meggondolás lehetőségét, a családtervezést, az anyaság kérdését és a kompenzáció problémáját emeltem ki. Célul tűzöm ki a dajkaanyaság által a személyiségre gyakorolt pszichológiai hatások, valamint a diszkrimináció és vallás szemszögéből történő szociológiai dilemmák felvetését is.
   A pótanyaság hazai jogi körülményeinek bemutatása mellett fontosnak tartottam a nemzetközi helyzetre vonatkozó széles kitekintést is. Az Amerikai Egyesült Államok, az Egyesült Királyság, Írország, Németország, Franciaország, Hollandia és India gyakorlatát vizsgáltam át – jogesetekkel alátámasztva a dajkaanyaság összetett kérdését érintő szabályozás nehézségeit. Végül lényegesnek találtam a gyermekek és szülők jogainak, az örökbefogadásnak és kapcsolattartásnak a hazai és nemzetközi áttekintését a dajkaanyaság tükrében.
   Azzal az elhatározással készítettem a pályamunkámat, hogy összetett képet nyújtsak a pótanyaság témaköréről és feltegyem a legkényesebb kérdéseket is. A kérdések már megfogalmazódtak – a válaszok még váratnak magukra?



